Peter Skaarup (DF), 2009-05-26:
Der har dog været nogle begyndervanskeligheder, kan man roligt sige, og derfor har det også været godt, at vi nu er blevet enige om at tilføre domstolene nogle midler, så de indkøringsvanskeligheder kan blive rettet op, og så man forhåbentlig kan komme ind på et bedre spor i forbindelse med den reform, som selvfølgelig skal fungere.
Vi har set det som helt afgørende, at regeringen fik analyseret, hvad der var behov for for at imødegå de problemer, som puklerne har medført - både de i starten af reformen skabte pukler og de pukler, der kan komme på baggrund af den internationale krise, der betyder, at der er mere travlhed hos domstolene med f.eks. fogedforretninger.
Så vi har fra Dansk Folkepartis side glædet os over, at regeringen i forbindelse med analysearbejdet sammen med Dansk Folkeparti og Liberal Alliance allerede her i 2009 har givet de her 110 mio. kr., som kan sikre, at man får kontormedarbejdere og også jurister i det omfang, der er behov for det - det er jo så op til domstolene at vurdere det løbende - sådan at man kan frigøre dommere til det originale arbejde, de egentlig er sat til, nemlig at få afklaret sagerne og få dem gennem systemet, og det er der jo behov for, kan vi se.
Vi er kede af det, hver eneste gang vi ser, at sager trækker i langdrag ved retterne, uanset hvor i retternes arbejde det forekommer.
Desværre ser vi tit eksempler, hvor der går for lang tid, fra man har konstateret, at der er en sag, og politiet og anklagemyndigheden har gjort sagen klar, til der så kommer en afgørelse.
Det kan der være mange årsager til, men det, der i hvert fald ikke skal være en årsag, er manglende ressourcer.
Det er vigtigt, at vi sikrer, at der ikke er en prop i hullet i forbindelse med de sager, der skal igennem retssystemet, for at vores retssamfund kan fungere.
Vi har også sagt til regeringen, at det så også er vigtigt ikke bare at løse situationen på kort sigt her i 2009, men også at få lavet en mere langsigtet aftale, så vi har styr på, hvordan ressourcerne kan anvendes de kommende år.
Der er jo en hel del udfordringer for retterne i øjeblikket.
Tinglysningsdelen er en vigtig udfordring, og digitaliseringen af den er blevet udsat nogle gange.
Det, vi så håber på, er, at sagen kommer på plads her den 1. september, og at man på baggrund af det kan skabe en situation, hvor man kan foretage en mere afklaret vurdering af, hvad der skal til af ressourcer for de kommende år.
Noget af det, vi også er opmærksomme på i Dansk Folkeparti, er spørgsmålet om bygninger og lokaler.
Vi er tilfredse med, at regeringen har sat en hel del projekter i gang i forbindelse med byretterne, hvor der nogle steder er behov for at få mere moderne faciliteter som konsekvens af den sammenlægning, der er sket.
Men der er måske stadig væk nogle steder, hvor det halter med hensyn til lokaliteterne, for det er noget særligt at komme ind i en ret, og man skal som borger i Danmark kunne føle, at det ikke bare f.eks. er sådan en fabriksbygning, det fungerer i, eller at der er meget dårlige faciliteter, hvor vidner og gerningsmænd sidder tæt på hinanden og møder hinanden.
Det er ikke holdbart i længden.
Derfor har vi fokus på, at lokalerne skal være i orden.
Der skal være adskillelse mellem vidner og gerningsmænd og andre tilhørere i retten, og derfor har vi også fokus på landsretterne, som jo ikke har været omfattet af det, regeringen har taget stilling til, og jeg kan allerede nu bebude, at det er noget, vi fortsat vil fokusere på.
Jeg har selv haft lejlighed til at besøge Vestre Landsret, og der er der meget, meget dårlige - jeg vil nærmest sige uværdige - lokaleforhold, og det er ikke godt for borgerne, at sådan noget ikke er i orden.
Det er et arbejde der skal følges, og som skal følges til dørs, sådan at vi har en fornuftig og god måde at forvalte tingene på hos retterne.
Vi er nået et gevaldigt skridt videre med de 110 mio. kr., der er afsat.